Kabakagwetshwa Abalandeli beMDC-T Okuthiwa Babulala Ipholisa
UMahluli Bhunu okade kumele eyethule isigwebo uthe uthethe lesi sinqumo ngemva kokwethulwe ligqwetha elimela abane laba, uNkosikazi Beatrice Mtetwa.
HARARE — Umahluli wedale le HighCourt uJustice Chinembiri Bhunu ngoLwesine udlulisele phambili ngamaviki amabili ukugwetshwa kwamalunga ebandla leMDC-T amathathu atholakala elomlandu wokubulala ipholisa, uAssistant Inspector Petros Mutedza, emzini weGlenview 3 eHarare ngomnyaka ka 2011. Owesine owetheswa cala linye, uPheneus Nhatarikwa, unikezwe ithuba lokuhlawula imali yesibambiso yebail. UMahluli Bhunu okade kumele eyethule isigwebo uthe uthethe lesi sinqumo ngemva kokwethulwe ligqwetha elimela abane laba, uNkosikazi Beatrice Mtetwa oveze izikhenxe ezimbalwa kuloludaba olwethulwe nguhulumende. Ekwethuleni imibono yokuphikisa lelicala, uMtetwa ubonise idale ukuba akula bufakazi obaneleyo obubonisa ukuba abane laba yibona sibisibili ababulala uMutedza nxa kukhangelwa indlela okwenzakala ngayo. Omunye wabakade besemthethwandaba uMnu. Rodney Takaruza owebandla le Transform Zimbabwe utshengise ukukhathazeka ngendlela amacala aphathelene labezombusazwe ephathwa ngayo. UNkosikazi Lwazi Sibanda ummeli weMatebeleland North edale lephalamende ubekhona njalo laye uthi udaniswa yindlela abamabandla aphikisayo abaphathwa ngayo emthethwandaba. Lanxa amagqwetha amela abathathu laba efuna baphiwe isigwebo esilula nxa bethe batholakala belomlandu umtshutshisi kuloludaba u Edmore Nyazamba, owayelipholisa, eqina ngelokuthi bagwetshelwe ukulengiswa. Abathathu laba babalisa uNkosazana Yvonne Musarurwa, uMnu. Last Maengahama, kanye loMnu. Tungamirai Mdzokere. Owesine, uNhatarikwa wetheswa umlandu wokuphathisa abathathu laba ukubalekela ngemota e Glenview 3 lapho kwabulawelwa khona uMutedza, mhlaka 29 Nkwenkwenzi 2011. Amalunga amabandla aphikisayo aze ngobunengi emthethwandaba, inengi labo kungabe MDC-T. Bekulabontanga bomkhankaso we Tajamuka/Sesijikile abekade begqoke ama “T” Shirts alotshwe ukuthi “MUGABE MUST GO”. Imota ezithwala abohlangothi lweRiot bezibhodabhoda bucwadlana ledale leHigh Court kodwa akula okwenzakeleyo.